b'\n_START_ARTICLE_\nJohan Balthasar von Campenhausen\n_START_PARAGRAPH_\nJohan Balthasar von Campenhausen (30. hein\xc3\xa4kuuta 1689 Tukholma \xe2\x80\x93 28. tammikuuta 1758 Pietari) oli kenraali ja ven\xc3\xa4l\xc3\xa4isten nimitt\xc3\xa4m\xc3\xa4 Suomen kenraalikuvern\xc3\xb6\xc3\xb6ri pikkuvihan aikana 1742\xe2\x80\x931743. _NEWLINE_Von Campenhausenin vanhemmat olivat Pohjanmaan rykmentin eversti Johan Herman von Campenhausen ja Agnes Margareta Gyldenhoff, joilla oli yksitoista lasta, joista kuusi poikaa ja sisko kuolivat jo lapsina. Kahdeksas sisarus, veli, kaatui suuressa Pohjan sodassa. Is\xc3\xa4  Johan Herman von Campenhausen oli toiminut Riian ruotsalaisena varakomendanttina.  _NEWLINE_H\xc3\xa4n tuli 1708 kuningas Kaarle XII:n drabanttijoukkoihin, joutui Puolassa vangiksi 1710 ja siirtyi ensin puolalaisten ja 1711 ven\xc3\xa4l\xc3\xa4isten palvelukseen. Everstiksi h\xc3\xa4net ylennettiin 1717 ja my\xc3\xb6hemmin kenraalimajuriksi.  Kun Suomi joutui hattujen sodassa ven\xc3\xa4l\xc3\xa4isten miehitt\xc3\xa4m\xc3\xa4ksi, von Campenhausen nimitettiin syksyll\xc3\xa4 1742 Suomen kenraalikuvern\xc3\xb6\xc3\xb6riksi ja h\xc3\xa4n sai hoitoonsa taloudelliset, oikeudelliset ja kirkolliset asiat. Ylimpiin hallintovirkoihin nimitettiin h\xc3\xa4nen esityksest\xc3\xa4\xc3\xa4n virolaisia ja liivinmaalaisia henkil\xc3\xb6it\xc3\xa4 ja suomalaisia taas alempiin. Turun rauhan j\xc3\xa4lkeen 1743 syksyll\xc3\xa4 von Campenhausen palasi Ven\xc3\xa4j\xc3\xa4lle, miss\xc3\xa4 h\xc3\xa4n sai teht\xc3\xa4v\xc3\xa4kseen laatia esityksen Viipurin l\xc3\xa4\xc3\xa4nin hallintoa varten. Vapaaherraksi h\xc3\xa4net korotettiin 1744 ja my\xc3\xb6hemmin kenraaliluutnantiksi._NEWLINE_Von Campenhausenin ensimm\xc3\xa4inen puolisio vuodesta 1712 oli Margareta Lilliegren (k. 1733), joka oli aikaisemmin naimisissa Peipsij\xc3\xa4rven laivaston komentajan C.G. L\xc3\xb6schern von Hertzfeldin kanssa, ja toinen vuodesta 1736 Helena Juliana von Straelborn (k. 1775).'